Steen Brandes frygter at måtte æde en regning på 7.000 kroner for at få udbedret de skader, som han hævder, at franske toldbetjente forårsagede på hans bil

- Jeg er frustreret over, at de ødelægger min bil på den måde.

Sådan siger BMW-ejer Steen Brandes.

Natten til lørdag 23. maj var han på vej fra Spanien til Danmark, men blev ufrivilligt peget ind til siden af fire franske toldbetjente, netop som han var kommet gennem det sidste motorvejs-betalingsanlæg på grønsen mellem byerne Mulhouse og tyske Freiburg.

I en hel time fik Steen Brandes lov til at sidde på en kantsten, mens betjentene splittede bilen ad.

- De begyndte med at tage mine to kufferter ud af bagagerummet. Og så fjernede de al beklædning og reservedæk og så videre. Bagsædet blev taget ud af bilen. Jeg fik selv lov til at sætte det hele fast igen bagefter, siger Steen Brandes, som senere opdagede noget, der var meget værre.

- Hele bagbeklædningen bag begge forsæder skal skiftes. Og sidebeklædningen på kardanboksen mellem forsæderne. Det ser ud til, at de bare har hevet til i beklædningen, og det har altså gjort, at metal- og plastikbeslag er knækket, siger Steen Brandes.

Tolderne fandt intet, og Steen Brandes, der var alene i bilen, fik derfor lov til at køre videre.

Hele beklædningen på begge førersæder skal ifølge Steen Brandes udskiftes, fordi der er knækket nogle små dingenoter, der holder skindholderen fast. (Foto: Rasmus Flindt Pedersen)

Regning på 7.000 kroner

Steen Brandes bor til daglig ved Alicante i Spanien, hvor han driver it-firma med sin kone. En gang hver femte-sjette uge enten kører eller flyver han hjem til forretningsforbindelser i Danmark, og det var altså under sådan en tur, at franske toldere valgte at kigge nærmere på hans spansk indregistrerede bil.

Forleden fik Steen Brandes så en mekaniker i Roskilde til at tjekke de skader, som de franske toldere ifølge Steen Brandes har forårsaget. Regningen for at reparere skaderne forventes at løbe op i 7.000 kroner.

- Dem har jeg da ikke tænkt mig at betale. Det er ikke mig, der har lavet skaderne, siger Steen Brandes.

Også beklædningen, der omkranser kardankassen mellem førersæderne, har de franske toldere også løsnet, så de kunne se, om der var smuglervarer bagved. (Foto: Rasmus Flindt Pedersen)

Steen Brandes har været forbi den franske ambassade i Danmark. Men her kunne de ikke hjælpe ham.

- De sagde, at jeg skulle have reageret med det samme. Men der var jeg slet ikke klar over, at noget var galt. Det fandt jeg først ud af, at det blev lyst. Og der var jeg ved Hamborg, siger Steen Brandes.

Rådet fra den franske ambassade var derfor ifølge Steen Brandes forklaring, at han skulle sende en mail til det franske finansministerium.

- Men hvor stor er chancen for, at den mail bliver læst. Det kan man lige så godt lade være med på forhånd, forklarer Steen Brandes, som derfor er gået til Ekstra Bladet med sine frustrationer.

- Jeg synes, det er vigtigt at gøre andre danskere opmærksomme på, hvad de risikerer, når de om kort tid skal på bilferie til netop Frankrig.

Undgå fælderne: Her er den bedst og billigste rejseforsikring

Der er håb forude

Ekstra Bladet har kontaktet Udenrigsministeriets Borgerservice, som har hjulpet Steen Brandes videre. Borgerservice har kontaktet den danske ambassade i Paris, som har skaffet en adresse og en kontaktperson fra de franske toldmyndigheder, som Steen Brandes er blevet bedt om at kontakte.

- Ambassaden har kontaktet toldmyndighederne i Mulhouse, som bekræfter, at de ved modtagelse af henvendelsen angående krav om erstatning/klage vil igangsætte en undersøgelsesprocedure, skriver en ansat ved Borgerservice til Ekstra Bladet.

Og Steen Brandes er glad for Ekstra Bladets hjælp, som gør, at der nu er håb forude.

- Det er da utroligt, at man skal gå til Ekstra Bladet, før der sker noget, siger Steen Brandes, som også har et spor, som de franske toldmyndigheder kan komme videre med.

En af tolderne har nemlig glemt en schweizisk foldekniv i bagagerummet på hans BMW med et serienummer.